Mesečna pretplata za Radio-televiziju Srbije biće ukinuta, a javni servis će u naredne tri godine preći na finansiranje iz republičkog budžeta.

Nakon što se nedavno usprotivio predlogu da se pretplata za RTS naplaćuje preko poreza na imovinu, prvi potpredsednik Vlade Srbije i predsednik SNS Aleksandar Vučić odlučio je da će se javni servis Srbije u naredne tri godine finansirati isključivo iz budžeta, objašnjava izvor lista "Danas".



Prema izvorima tog lista, Vučić je obavestio one koji učestvuju u pisanju zakona o elektronskim medijima da pretplatu treba ukinuti i da ne treba uvoditi nove namete građanima, već da će se javni servis finansirati iz budžeta dok se ne pronađe bolje rešenje.



Protiv ovog predloga su Republička radiodifuzna agencija (RRA), ali i generalni direktor RTS Aleksandar Tijanić, koji je nedavno izjavio da bi "možda najbolje bilo da se javni servis u narednim godinama delom finansira iz budžeta". Ranije je najavljeno da bi nacrt zakona o elektronskim medijima do kraja aprila trebalo da bude upućen na Vladu Srbije.



Radna verzija predloga zakona o elektronskim medijima predviđala je da će se "naknada" za javni servis plaćati kroz porez na imovinu i to u iznosu od 1,5 odsto prosečne neto zarade. U toj verziji je bilo navedeno da će naknadu naplaćivati Služba javnih prihoda u sklopu objedinjenog iznosa sa porezom na imovinu koja će preko Trezora Srbije biti prosleđena na račun javnih servisa. Naknada bi trebalo da se plaća javnim servisima mesečno ili tromesečno, oko čega se dogovaralo sa Ministarstvom finansija. Javnom servisu Vojvodine trebalo je da pripadne 70 odsto sredstava od naknade prikupljene na teritoriji AP Vojvodine.



EU protiv državnog finansiranja



Kako bi se osiguralo pravo na objektivno informisanje i nezavisnost javnih servisa, EU se protivi njihovom državnom finansiranju i preporučuje upravo sistem naplate RTV pretplate.



Visina pretplate zavisi od platežne sposobnosti stanovništva jedne zemlje i u evropskim zemljama je uobičajeno da bude u nivou mesečne pretplate za dnevne novine. Način na koji se naplaćuje RTV pretplata u zemljama Evrope razlikuje se i sprovodi preko specijalizovanih agencija, državnih organa, elektroprivrednih preduzeća, poštanske administracije ili samostalno.



U Evropi se većina javnih servisa finansira putem RTV pretplate ili u vidu taksi kroz porez. Mali je broj zemalja u kojima se javni servisi finansiraju iz državnog budžeta, kao što su Andora, Estonija, Lihtenštajn, Luksemburg, Monako i Španija, a u pojedinima, iako je nekad postojala, pretplata je u međuvremenu ukinuta – u Bugarskoj, Crnoj Gori, Mađarskoj, Holandiji, Portugalu i na Kipru.



U Crnoj Gori pretplata je ukinuta još pre skoro četiri godine zbog neadekvatnog sistema naplaćivanja, ali i malog broja ljudi koji su ispunjavali ovu obavezu. U Mađarskoj pretplata zvanično postoji, ali je 2002. vlada odlučila da finansijski podrži javni servis finansijama iz budžeta.